Virallinen lehti nro C 134 , 30/04/1998 s. 0085



KIRJALLINEN KYSYMYS E-3112/97 komissiolle esittäjä(t): Roberta Angelilli (NI) (13. lokakuuta 1997) Aihe: Italian harjoittama politiikka yhteisön ulkopuolisten kansalaisten maahanmuuton osalta Albanian kriisi, siihen liittyvät viimeaikaiset yhteisön ulkopuolisiin kansalaisiin kohdistuvat purkaukset ja taukoamatta Italian etelärannikolle saapuvia laittomia maahanmuuttajia kuljettavat venelastit ovat osoitus siitä, miten suuria vaikeuksia Italian hallituksella on, kun se joutuu käsittelemään laajamittaista laitonta maahanmuuttoa. Usein Italia on todellinen laittomien maahanmuuttajien kauttakulkupaikka heidän ollessa matkalla muihin Euroopan ja sen ulkopuolisiin maihin. Tilanne on viime aikoina huonontunut, sillä suuri osa laittomasta maahanmuutosta näyttää olevan rikollisjärjestöjen menestyksellisesti hallinnoimaa. Ottaen huomioon tämän, kysyn komissiolta, 1. eikö se katso, että Italian lainsäädäntö on liian salliva laittoman maahanmuuton osalta ja että tämä on merkittävä ongelma yhteisössä ottaen huomioon, että Euroopasta ollaan poistamassa sisärajat, 2. eikö se katso, sanotun kuitenkaan rajoittamatta, että kansainvälisiä turvapaikkasopimuksia on noudatettava ja apua tarvitsevien suhteen on oltava yhteisvastuullisia, että on välttämätöntä lisätä Italian rajojen valvontaa ja tarkistaa viipymättä Italian lainsäädäntöä maahanmuuton osalta, 3. ovatko Italian toimet maahanmuuton valvomiseksi muissa Euroopan maissa toteutettavan käytännön mukaisia, 4. eikö ole tullut aika keskustella vakavasti Euroopan tasolla kehitysmallista, joka aiheuttaa nämä valtavat muuttovirrat, ja mahdollisuudesta harjoittaa erittäin innovatiivista politiikkaa ilmiön hallitsemiseksi? Komission jäsenen Anita Gradinin komission puolesta antama vastaus (21. marraskuuta 1997) Myös komissio on huolestunut arvoisan parlamentin jäsenen esittämistä kansallisia viranomaisia kohtaavista haasteista, joita aiheuttaa yhteisön ulkopuolisten maiden kansalaisten laiton saapuminen maahan, varsinkin kun tähän liittyy erittäin usein ihmiskauppa. Sopimuksessa Euroopan unionista maahanmuuttokysymyksiä pidetäänkin ¨yhteistä etua koskevina asioina¨. 1. Komissiolle tiedotetaan jäsenvaltioiden lainsäädännön kehittymisestä ja erityisesti Italian parlamentissa käytävästä keskustelusta Italian hallituksen tekemästä lakiesityksestä. Komission toimivaltaan ei kuitenkaan kuulu esittää kantaansa Italian lainsäädännöstä. Tällä alalla ei tällä hetkellä ole oikeudellisesti sitovia vaatimuksia, joita jäsenvaltioiden tulisi noudattaa. 2. Sisärajattoman alueen luomisen tulee tapahtua samanaikaisesti tämän alueen ulkorajojen ylityspaikkojen valvonnan yhdenmukaistamisen kanssa. Ulkorajoja on valvottava myös muiden sisärajattomaan alueeseen kuuluvien valtioiden puolesta. Toteuttaakseen tavoitteen henkilöihin kohdistuvien tarkastusten poistamisesta sisäisillä rajoilla komissio esitti vuonna 1993 unionin ulkorajojen ylittämisen yhteydessä tapahtuvia henkilötarkastuksia koskevan yleissopimusehdotuksen. Neuvosto ei koskaan hyväksynyt tätä ehdotusta, mitä komissio voi vain pahoitella. Sen sijaan yhdenmukainen valvonta ulkorajojen ylityspaikoilla hyväksyttiin ja pantiin täytäntöön Schengenin yleissopimuksessa. Italia on kuulunut Schengenin sisärajattomaan alueeseen 26. lokakuuta 1997 lähtien ja noudattaa kaikkia Schengeniin liittyviä säädöksiä, mukaan lukien ulkorajojen yhdenmukaista valvontajärjestelmää. On syytä muistuttaa, että Amsterdamin sopimukseen liitetty pöytäkirja tähtää Schengenin säännöstön sisällyttämiseen osaksi Euroopan unionin säännöstöä. 3. On kuitenkin syytä huomata, että vaikka Euroopan unionilla ei olekaan maahanmuuttoon liittyvää lainsäädäntöä, yhteistyö laittoman maahanmuuton ja ihmiskaupan torjumiseksi on aktiivista Euroopan unionissa. Lisäksi jäsenvaltiot vaihtavat tietoja, hallintotasolla tehdään yhteistyötä ja komission alulle panemilla yhteisön talousarviosta rahoitetuilla ohjelmilla täydennetään näiden kysymysten parissa työskentelevien kansallisten virkamiesten koulutusta ja tehokkuutta. 4. Komissio hyväksyi 30. heinäkuuta 1997 ehdotuksen yleissopimukseksi kolmansien maiden kansalaisten Euroopan unionin jäsenvaltioihin pääsyn säännöistä ((Asiak. KOM (97) 387 lopullinen. )). Teksti on nyt neuvoston käsittelyssä, ja se on toimitettu tiedoksi parlamentille. Komission mielestä maahanmuuttokysymykseen ei tulisi suhtautua yksinomaan rajoittavasti. Maahanmuuton täydellinen kielto on sekä Euroopan unionin tavoitteiden vastainen että käytännössä epärealistinen. Yhtäältä on siis varmistettava muuttovirtojen säilyminen hallinnassa laatimalla muun muassa kaikille jäsenvaltioille yhteiset, selkeät säännöt maahanmuuttajien pääsystä unionin alueelle. Toisaalta unionin rajoja on valvottava paremmin koko yhteisön laajuisella yhteistyöllä.